Месяца сентября в 19-й день

Священномученика Константина, пресвитера Богородскаго

На велицей вечерни
На Господи, воззвах: стихиры на 8, глас 5.

Подобен: Радуйся, Живоносный Кресте:

Отче священномучениче Константине,/ от юности усердно Истину взыскуя,/ мудрость духовную добре стяжал еси./ Темже и Бог людем заблуждшым тя яви,/ пастыря добраго, благочестия поборника,/ веры Православныя защитника и расколов обличителя,/ правды Божия неустрашимаго проповедника./ Укрепи и нас, святе, во истине право ходити,/ еже спастися душам нашым.   
Священства дар прием/ и крест твой на рамо взем,/ добрый пастырю Константине,/ добле во благочестии потрудился еси/ и, мужественне даже до смерти пострадав,/ от Христа мученический венец приял еси./ Ныне, в Небеснем Царствии Пасхи вечныя наслаждаяся,/ со всеми святыми Бога прославляеши,/ Егоже моли даровати нам велию милость.
Отче священномучениче Константине,/ Церкве Русския благое украшение,/ вельми тя Христос прослави/ и слово истины тебе дарова,/ имже, плевелы раскола исторгая,/ многия люди во ограду церковную возвратил еси/ и единение духа в союзе мира хранити призывал еси./ Темже в единомыслии и нас утверди,/ во еже спастися душам нашым. 

Отче священномучениче Константине,/ светом Христовы истины сияя,/ землю Московскую просветил еси/ и, хлад зловерия отгоняя,/ заблуждшыя к Богу обратил еси./ Семена же благочестия насаждая,/ душы верных, яко плод духовный, Христу принесл еси./ Ныне же, в Небесных селениих пребывая,/ моли спастися душам нашым.   
Слава, глас 8:

Приидите, вернии, лик составльше,/ благодарственную песнь принесем Триипостасному Богу,/ даровавшему нам новаго мученика Константина,/ истиннаго проповедника Божественнаго Евангелия,/ добраго пастыря словесных овец,/ славнаго и добропобеднаго мученика,/ теплаго молитвенника и усерднаго ходатая,/ и с любовию вси возопиим:/ Господи, молитвами и предстательством угодника Твоего/ помилуй и спаси душы нашя.

И ныне, праздника. 

Вход. Прокимен дне. И чтения 3 мученическая.

На литии стихира, глас 6:

Яко дар священный,/ страдания приял еси Христа ради,/ Иже тя, яко вернаго раба Своего,/ священномучениче Константине,/ победным венцем украси/ и лику святых мучеников сочета./ Емуже молися, теплый наш предстателю,/ земли Российстей в мире пребывати/ и людем ея во истинней вере ходити.

Слава, глас 8:

Како беззаконнии людие на праведнаго руки своя простроша?/ Како кроткаго гласа не услышаша?/ Како иереа Божия убити не устрашишася/ и, люте злобствующе, в земли живаго погребоша?/ О, безбожных тщетнаго ликования!/ Ихже безумную злобу Христос упраздни./ Темже Церковь Небесная светло торжествует/ и победоноснаго Константина с радостию сретает,/ егоже Христос Бог, светлым венцем венчая,/ в ризы белыя облекает/ и мученическому лику совокупляет./ Мы же со умилением зовем:/ Господи, молитвами Твоего угодника/ в вере истинней укрепи и помилуй нас.   

И ныне, праздника.
На стиховне стихиры, глас 2.

Подобен: Егда от Древа:

Егда законопреступнии людие,/ злобою неверия ослепленнии,/ в темницу мрачную тя всадиша/ и неправедно на смерть осудиша./ Тогда, блаженне Константине,/ любовию ко Христу распалаемь,/ сице глаголал еси:/ Боже, в помощь мою вонми,/ Господи, помощи ми потщися.
Стих: Священницы Твои облекутся в правду/ и преподобнии Твои возрадуются.
Егда безбожнии мучителие,/ беззаконное веление исполняюще,/ руки своя на тя возложиша/ и, яко злодея, на смерть ведоша./ Тогда, святе исповедниче,/ верою в Сына Божия укрепляемь/ и умныма очима на подвиг Его взирая,/ страданий лютых не убоялся еси/ и, яко жертва священная, Богу принеслся еси.

Стих:  Блажен муж,  бояйся  Господа,/ в  заповедех  Его  восхощет зело.
Егда нечестивии убийцы,/ жестокою раною тя уязвивше,/ в ров жива суща ввергаху/ и немилостивно землею погребаху./ Тогда, страстотерпче славный,/ страдания лютая претерпевая,/ образ мужества показал еси/ и, телом в земли посеявся,/ душею в Царствии Небеснем процвел еси. 
Слава, глас 8:
О, людие, веру отеческую презревшии!/ Камо ведете мя, яко разбойника?/ Почто руки своя на мя простираете/ и раною жестокою уязвляете?/ Почто мя, жива суща, в рове полагаете/ и землею немилостивно покрываете?/ Не ведаете убо, что творите,/ сице священномученик Константин кротко глаголаше,/ душу свою Господеви предая. 

И ныне, праздника.  

Тропарь, глас 4:

Священником украшение и мучеником похвала/ явился еси, отче Константине,/ ты бо, многия люди во ограду Церкви возвратил еси/ и небоязненно страдания и смерть за Христа приял еси./ Ныне же моли Человеколюбца Бога/ Церковь Русскую от ересей и расколов сохранити/ и спастися душам нашым. 

На утрени
По 1-м стихословии седален, глас 3:
Веселися днесь, земле Московская,/ имеющи теплыя молитвенники, новыя страдальцы за веру Христову,/ подвиги своими пределы твоя освятившыя./ В них же и священномученик Константин, града Богородска благое украшение,/ богомудрыми словесы, плевелы раскола искоренив,/ образ благочестия и православнаго исповедания в сердцах верных насади./ Темже, память его совершающе,/ Бога, дивнаго во святых Своих, достодолжно прославим. 
Слава, и ныне, праздника.
По 2-м стихословии седален, глас 4:

Наставления твоя, Константине богомудре,/ всех послушающих тебе духовне напиташа,/ ты бо, по глаголу апостола, горняя, а не земная всегда мудрствовати поучая,/ ралом словес твоих окаменевшая сердца людей возделал еси/ и, евангельское семя в них насадив, многоплодны сотворил еси./ Помози и нам, святче Божий,/ тесным и узким путем Царства Небеснаго достигнути.  
Слава, и ныне, праздника.
Величание:

Величаем тя,/ священномучениче Константине,/ и чтим честная страдания твоя,/ яже за Христа/ претерпел еси.

Псалом избранный: Бог нам Прибежище и Сила.

Господи, воздвигни силу Твою и прииди, во еже спасти ны. 

Глаголах о свидениих Твоих пред цари и не стыдяхся.

Вси языцы обыдоша мя и именем Господним противляхся им.

Тебе ради умерщвляемся весь день, вменихомся, яко овцы заколения.

Крепость моя и пение мое Господь и бысть мне во спасение.

По полиелеи седален, глас 8:

Светом Христовым просвещаемь,/ расколы и ереси искоренял еси, святе Константине./ Мы же, пастырския твоя труды почитающе/ и мужеству в страданиих дивящеся, усердно просим:/ помози нам Православную веру свято хранити/ и, вземше крест свой,/ во след Христа шествовати.    
Слава, и ныне, праздника.
Степенна, 1-й антифон 4-го гласа. Прокимен, глас 4: Проидохом сквозе огнь и воду/ и извел еси ны в покой. Стих: Разжегл ны еси, якоже разжизается сребро. Всякое дыхание: Евангелие от Матфея, зачало 36.

По 50-м псалме стихира, глас 6:

Града Богородска украшение,/ Церкве Русския светлую похвалу,/ Православия твердаго поборника,/ благочестия истиннаго ревнителя,/ расколов и ересей искоренителя,/ днесь восхвалим, вернии,/ Константина, священномученика добропобеднаго/ и теплаго о нас пред Богом молитвенника.

Канон священномученика, глас 4, егоже краегранесие: Похваляю победоноснаго Константина.

Песнь 1

Ирмос: Моря чермную пучину/ невлажными стопами/ древний пешешествовав, Израиль/ крестообразныма Моисеовыма рукама/ Амаликову силу в пустыни победил есть.
Просвети сердце мое, Владыко Господи,/ и подаждь свыше светозарную благодать,/ воспети похвальная пения Твоему угоднику,/ злобу безбожных гонителей победившему.

От юности Христа всем сердцем возлюбив, Константине блаженне,/ пастырь добрый во дни гонений явился еси/ и мученик непобедимый.

Храм души твоея в чистоте соблюл еси/ и многия добродетели стяжал еси, священномучениче Константине,/ темже и Господь дарова ти силу непоколебиму пребыти/ и Царствия Небеснаго достигнути.   

Богородичен: Волнами страстей боримую душу мою/ чистотою помыслов умири, Пресвятая Дево,/ Ты бо еси Заступница усердная рода христианскаго.  
Песнь 3

Ирмос: Веселится о Тебе Церковь Твоя, Христе, зовущи:/ Ты моя крепость, Господи,/ и прибежище, и утверждение.
Апостольским стопам последуя/ и благодатию Духа Святаго просвещаемь, отче Константине,/ множество суемудренных во ограду святыя Церкве привел еси/ и овцы стада Христова соделал еси.

Лик светлый составльше,/ воспоим, память святаго Константина,/ той бо, славою небесною облистаемь,/ вкупе с новомученики Российскими молится о спасении душ наших.  

Яко крин сельный и цвет благоуханный,/ процвел еси подвиги твоими, блаженне Константине,/ и кровей твоих излияньми плоды многия Богови принесл еси.

Богородичен: Юже ангели светоносно воспевают и земнороднии достойно ублажают,/ Божию Матерь вси почтим/ и чистое житие Той принесем.

Седален, глас 3:

Возсиял еси, яко звезда лучезарная, достохвальне,/ тьму суемудрия разгоняя и еретичествующих лукавое мудрование посрамляя,/ мучимыя страстию пианства на путь спасительный возвращая/ и заблуждшыя люди к покаянию призывая./ Темже, прославляюще добродетели и подвиги твоя, умильно вопием:/ досточудне отче Константине, укрепи нас во истинней вере/ и на путь благочестия настави молитвами твоими.

Слава, и ныне, праздника.
Песнь 4

Ирмос: Вознесена Тя видевши Церковь на Кресте,/ Солнце Праведное,/ ста в чине своем,/ достойно взывающи:/ слава силе Твоей, Господи. 
Пение похвальное благоговейно приносим ти, святе Константине,/ Бога же, давшаго ти крепость во страдании, прославляем, взывающе:/ слава силе Твоей, Господи. 

Очистив ум твой и божественными помыслы озарився,  святе,/ яко пастырь добрый, душу твою за овцы полагал еси,/ молитвенно Богу взывая:/ слава силе Твоей, Господи.

Богородскую паству водами жизни вечныя напоил еси, богоносе Константине,/ и, яко делатель добрый, в вертограде Христове усердно потрудился еси, присно воспевая:/ слава силе Твоей, Господи. 

Богородичен: Евангельских учений росою божественною/ окропи иссохшая сердца наша, Пречистая Дево,/ да воспоем Тя, яко Источника Жизни нам рождшую.
Песнь 5

Ирмос: Ты, Господи, мой Свет,/ в мир пришел еси,/ Свет Святый, обращаяй из мрачна неведения/ верою воспевающыя Тя.

Духа Пресвятаго обитель чудная быв, преблаженне Константине,/ люди, суемудрием омраченныя и гордостию ослепленныя,/ к свету истиннаго боговедения привел еси.

Озари нашя душы, помраченныя грехом,/ и к свету богоразумия настави, пастырю добрый,/ да путем заповедей Господних непорочно ходити будем.

На камени веры утверждаяся, досточудне Константине,/ столп непоколебим в годину гонений явился еси,/ зловерие нечестивых мужески посекая.

Богородичен: Одигитрие Благая,/ на путь спасения направи нас молитвами Твоими/ и от скорбей, находящих на ны, избави.

Песнь 6

Ирмос: Пожру Ти со гласом хваления, Господи,/ Церковь вопиет Ти,/ от бесовския крове очищшися/ ради милости от ребр Твоих/ истекшею Кровию.

Светлаго праздника твоего память, блаженне Константине,/ верныя люди воедино собра,/ еже прославити твоя доблественныя подвиги и тяжкая страдания,/ имиже мрак безбожия разгоняется.

Неистовою злобою гонителей,/ еще жив сый, немилостивно в земли погребен был еси, страстотерпче,/ обаче, яко клас зрелый, в раи сладости богатно процвел еси.

Апостолом, мучеником и пророком в ревности о славе Божией подобяся,/ отверзл еси уста во обличение беззаконных, священне Константине,/ и, муки за Христа прием,/ лику святых сочетался еси.

Богородичен: Гору Тя, благодатию Божиею приосененную,/ пророк прозорливо разуме, Пречистая Дево,/ от Тебе бо отсечеся Камень Жизни, Христос Бог наш,/ во спасение наше и обновление. 
Кондак, глас 5:

Ревностию о вере Христове от юности возгоревся,/ богомудре отче Константине,/ заповедем евангельским последовал еси/ и светильник веры заблуждшым явился еси./ Темже, страданием за Христа жизнь твою увенчав,/ Бога в подвизе прославил еси,/ Егоже моли спастися душам нашым. 

Икос:

Гласу Божественнаго Учителя повинуяся,/ яко премудр ловец явился еси, святе Константине,/ и, мрежею словес душы заблуждшыя из глубины греховныя извлачая,/ на  путь спасения наставил еси./ Сего ради похвальная восписуем ти сице:/ 

Радуйся, истиннаго пастырства светлое сияние;/ 

радуйся, честнаго мученичества добрая похвало./ 

Радуйся, мед словес евангельских вкусивый;/  

радуйся, сими глад духовный утоливый./ 

Радуйся, заповедей Божиих ревностный исполнителю;

радуйся, неверия и раскола мудрый обличителю.

Радуйся, Константине досточудный, теплый о нас пред Богом молитвенниче.

Песнь 7

Ирмос: В пещи авраамстии отроцы персидстей,/ любовию благочестия паче,/ нежели пламенем, опаляеми, взываху:/ благословен еси в храме славы Твоея, Господи.

Огнем Божественныя любве, мучениче Христов Константине,/ лед неверия растопил еси/ и чистотою исповедания твоего возгрел еси верных сердца воспевати Богу:/ благословен еси в храме славы Твоея, Господи.

Кротце страдания терпя, святе Константине,/ незлобием единаго от мучителей ко Христу обратил еси,/ еще же и самовидца кончины твоея мученичеству сочетал еси./ Ныне же купно с ними взываеши:/ благословен еси в храме славы Твоея, Господи.
О, неизглаголаннаго долготерпения!/ Константин блаженный люте умервщляется/ и, еще жив сый, землею покрывается./ Обаче ангели душу его святую к Престолу Божию возносят,/ идеже небожители вопиют:/ благословен еси в храме славы Твоея, Господи.

Богородичен: Надежда и Покров еси на Тя уповающым, Богородице Дево,/ молитвами Твоими на враги видимыя и невидимыя укрепи ны/ и Сыну Твоему пети достойно сподоби:/ благословен еси в храме славы Твоея, Господи.

Песнь 8

Ирмос: Руце распростер, Даниил/ львов зияния в рове затче;/ огненную же силу угасиша,/ добродетелию препоясавшеся,/ благочестия рачители, отроцы, взывающе:/ благословите, вся дела Господня, Господа.
Страж веры Православныя непоколебимь явился еси, священномучениче,/ первее убо многия лжемудрования изобличая,/ второе же верность Христу пред мучители показуя,/ темже Владыце взываеши:/ благословите, вся дела Господня, Господа.

Темничное заключение и истязания беззаконных мучителей/ не возмогоша поколебати твердость веры твоея, святе Константине,/ ты бо, мужески вся претерпев, райския обители достигл еси,/ идеже ныне светло воспеваеши:/ благословите, вся дела Господня, Господа.

Аще и убиен был еси, мучениче славне,/ обаче, жив сый, ныне во обителех Царя Небеснаго пребываеши/ и с лики святых новомучеников и исповедников победне взываеши:/ благословите, вся дела Господня, Господа.

Богородичен: Наследия Небеснаго не даждь нам лишитися, Пресвятая Дево,/ но молитвами Твоими достойных нас сотвори со святым Константином воспевати:/ благословите, вся дела Господня, Господа.

Песнь 9

Ирмос: Камень нерукосечный/ от несекомыя горы, Тебе, Дево,/ краеугольный отсечеся,/ Христос, совокупивый разстоящаяся естества./ Тем, веселящеся, Тя, Богородице, величаем.

Тело твое, святе Константине, Бог нетлением прослави/ и, яко многоценное сокровище нам явив,/ во основание многих храмов земли Московския положити благоволи./ Мы же, Источника безсмертия вкушающе,/ причастники жизни вечныя бываем.

 Исповедника тверда, мученика славна и пастыря добра/ именуем тя, Константине блаженне,/ и, подвиги твоими назидаеми, усердно просим:/ не лиши нас и ныне твоего отеческаго попечения.

Не может язык человеческий воспети по достоянию подвиги вашя, мученицы Христовы,/ мы же, любовию движими,/ приносим похвалы сия и молим:/ присно ходатайствуйте о спасении душ наших.

Богородичен: Агница нескверная,/ Агнца Божия верным рождши, Богородице Пречистая,/ спаси любовию поющыя Тя и Богородицу воистину именующыя. 

Светилен:
 Днесь, вернии, вкупе собравшеся,/ светлость настоящаго праздника возвестим/ и священномученика Константина песньми прославим,/ егоже Христос сына Света показа/ и даров Духа Святаго исполни.

Слава, и ныне, праздника.
На хвалитех стихиры, глас 8.

Подобен: О, преславнаго чудесе:
О, преславнаго чудесе!/ Константин, пресвитер Богородский,/ лютыми страданьми и мучением/ проповедник всеобщаго Воскресения является/ и в земли, еще жив сый, погребается,/ обаче нетлением телесе от Бога прославляется,/ и в Небеснем Царствии со всеми святыми/ истее Пасхи Христовы причащается/ и молится о душах наших.

О, преславнаго чудесе!/ Путь тесный в широту райскую приводит/ и мучение Христа ради/ несказаннаго блаженства сподобляет,/ на тебе, добропобедне Константине,/ сия преславно исполнишася./ Помози и нам, страстотерпче,/ верность Богу даже до смерти сохранити/ и Царствия Небеснаго достигнути.

О, преславнаго чудесе!/ Константин, добропобедный мученик,/ священную одежду обагрив своею кровию,/ страданьми Небесных селений достигл есть,/ идеже ныне престолу Агнца Божия предстоит/ и со Ангелы победно взывает:/ благословение, и слава, и премудрость,/ и хвала, и честь, и сила, и крепость нашему Богу/ во веки веков. Аминь.

Слава, глас 6:

Мужественне крест твой на рамо взем/ и добродетельми вооружився,/ безбожныя наветы гонителей силою Божиею победил еси/ и мученическими страданьми божественнаго пристанища достигл еси,/ идеже от Владыки Христа услышал еси:/ благий рабе и верный,/ вниди в радость Господа твоего./ Того моли, Константине блаженне,/ грехов оставление и исправление жития нам подати,/ чтущым любовию святую память твою.

И ныне, праздника.
На Литургии
Блаженны от канона праздника песнь 3-я и святаго песнь 6-я. Прокимен, глас 7: Честна пред Господем/ смерть преподобных Его. Стих: Что воздам Господеви о всех, яже воздаде ми? Апостол к Римляном, зачало 99 (8, 28-39). Аллилуиа, глас 2: Священницы Твои облекутся в правду/ и преподобнии Твои возрадуются. Стих: Бог нам Прибежище и Сила,/ Помощник в скорбех, обретших ны зело. Евангелие от Луки, зачало 106, (21, 12-19). Причастен праздника и святаго: В память вечную будет праведник:

Молитва

О, избранный угодниче Христов, отче богомудре Константине, Церкве Русския столпе непоколебимый, земли Богородския похвало, паствы твоея предстателю и наставниче!

  Ты, от юности в благовестии слова Божия подвизаяся, многия душы от заблуждения и раскола во ограду Церкве возвратил еси. Егда же призва тя Господь на служение пастырское, добрый делатель вертограда Божия явился еси: сопастыри в благочестии укрепляя, юныя в вере и доброделании наставляя, мучимыя страстию пианства от пути погибельнаго отвращая и о всех людех пред Престолом Божиим теплыя молитвы вознося.

Во время же гонения безбожнаго образ мужественнаго и кроткаго стояния за веру явил еси и, еще жив сый, в землю погребен был еси и, лютую смерть прием, в первых новомученицех просиял еси.

Ныне же, мы, недостойнии, к честней и многоцелебней раце святых мощей твоих благоговейно припадающе, тепле вопием ти: помози пастырем правило веры благочестне содержати, болящыя и немощныя уврачуй, печальныя утеши, гонимыя защити, юныя настави, всем же благосердый отец и теплый молитвенник явися.
О, святче Божий! Умоли Господа Бога, да соблюдается в вере Православней Отечество наше и в нем достойно и праведно прославляется имя Пресвятыя Троицы, Отца и Сына и Святаго Духа во веки веков. Аминь.

